Fraortas
Fraortas (sen. pers. 𐎳𐎼𐎺𐎼𐎫𐎡𐏁 = Fravartiš, sen. gr. Φραόρτης, mirė 653 m. pr. m. e.) – Medijos karalius, valdęs 675–653 m. pr. m. e. Karaliaus Dejoko sūnus. Pasak Herodoto, Fraortas buvęs Kar Kašio kaimo vadu, bet vėliau suvienijęs medus, pajungęs persus ir kitas Azijos tautas, kartu su medais ir kimerais sudaręs sąjungą prieš Asiriją. Tiesa, mūšyje su asirais pralaimėjęs ir buvęs nukautas. Fraortu pasivadinęs tūlas medų sukilėlis Kaštaritis, Darijaus I laikais (522 m. pr. m. e.) užėmęs Ekbataną.